मुंगेर : मुंगेर-खगड़ियाक बीच गंगा नदी पर बनि रहल रेल संग सड़क पुल निर्माणक लऽ संघर्षरत संस्था 'जागृति' आब पुलक दोहरीकरणक पर आंदोलन शुरु केलक अछि। प्रो. शब्बीर हसनक अध्यक्षतामे भेल बैसारमे रेल पुलक दोहरीकरण पर सर्वसम्मतिसं आंदोलन करबाक निर्णय लेल गेल। वक्ता सभक कहब छल जे निर्माणाधीन रेल संग सड़क पुल पर सिँगल रेल लाइन राष्ट्रीय राजमार्ग पर बननिहार पुल पर दोहरी रेल लाइन बिछेबाक प्रावधान अछि। सिंगल लाइनमे अनावश्यक समय बर्बाद होइता अछि। दोहरीकरणमे मात्र 80 करोड़क खर्चा लागत। कार्यकताक कहब छल जे 26 दिसंबर 2002 केँ जखन रेल पुलक निर्माण शुरु भेल छल तखन एकर लागत मात्र 930 करोड़ छल। पुल निर्माणमे अनावश्यक देरी हेबासं एकर लागत बढ़ि 2700 करोड़ पहुंचि गेल। मुंगेरमे गंगा पर निर्माणाधीन पुलक चौड़ाई डबल लाइन लेल पर्याप्त अछि। जागृति संस्था रेल लाइनक दोहरीकरण पर घोषणा करैत कहलक जे 23 जनवरी केँ सुभाषचंद्र बोसक जयंतीक अवसर पर 'जनता कर्फ्यू' लगाएल जाएत। एहि दिन मुंगेर प्रमंडल बंद रहत।
 पटना : जल संसाधन विभाग, बिहार पश्चिमी कोसी नहर परियोजनाक लेल 179. 20 करोड़ रुपये जारी कऽ देलक अछि। विभाग योजना पर संशोधित राशिक रूपे इ राशि जारी केलक अछि। विभागीय अधिकारिय कहब अछि जे कि पश्चिमी कोसी बेसिन केर सिंचाई परियोजना पर 1307. 21 करोड़ खर्च भऽ रहल अछि। चालू वित्तीय बरख 2013-14 मे एकरा पूरा करबाक अछि। योजना केँ पूरा होएबामे 180 करोड़ रुपया आओर जरुरत छल ताहि लेल विभाग संशोधित राशि जारी कऽ देलक अछि।
 सहरसा : कोसी नदी पर नवनिर्मित बलुआहा घाट पुलक नाम सहरसा जिलाक विद्वान मंडन मिश्र आ हुनक कनिया भारती केर नाम पर भारती-मंडन सेतु राखल जाए। श्री उग्रतारा न्यास बोर्डक उपाध्यक्ष प्रमील कुमार मिश्रा बिहारक मुख्यमंत्री नीतीश कुमारकेँ चिट्टी लिखि इ मांग केलन्हि।
 समस्तीपुर : अगिला 26 दिसंबर धरि अकाशमे मेघ लागल रहबाक अनुमान अछि। राजेंद्र कृषि विश्वविद्यालय, पूसाक मौसम विज्ञान विभागक नोडल पदाधिकारी डॉ आइबी पांडेयक मानी तऽ मौसम शुष्क रहत। 4 सं 11 km केर रफ्तार सं पूरबा हवा चलबाक संभावना अछि। न्यूनतम तापमान 8 सं 11 आ अधिकतम तापमान 19 सं 21 डिग्री सेल्सियसक बीच रहबाक अनुमान अछि। रात आ भोरमे कुहेस लागत।
 जनकपुर : युवा पत्रकार सुजीतकुमार झा द्वारा लिखित मैथिली भाषाक कथा संग्रह गन्धक जनकपुरमे शुक्रदिन आयोजित एक समारोहक बीच विमोचन कएल गेल अछि। पुनरावेदन अदालत जनकपुरक निमित मुख्य न्यायाधीश तेज बहादुर केसी ओ पुस्तकक विमोचन कएलन्हि अछि। १२ टा कथा रहल ओ पुस्तकक प्रकाशन रामानन्द युवा क्लब जनकपुर कएलक अछि। पत्रकार झाक ई पांचम कृति रहल अछि। एहिसं पहिने चिडै कथा संग्रह, रिपोर्टर डायरी, जिद्दी कथा संग्रह, कोइली घूरि आउ बाल कथा संग्रह प्रकाशित रहल अछि। रामानन्द युवा क्लब द्वारा आयोजित समारोहमे बजैत वक्तासभ मैथिली पुस्तक प्रकाशन उपर जोड़ देने रहथि। निमित मुख्य न्यायाधीश केसी मैथिली भाषाक अपन इतिहास रहल चर्चा करैत मैथिली भाषा, साहित्य कला आ सांस्कृतिक विकासक लेल सरकारके विशेष योजना लाबए पडबाकमे जोड देलन्हि। रामानन्द युवा क्लबक अध्यक्ष नवीन कुमार मिश्रक अध्यक्षतामे भेल ओ समारोहमे नेकपा माओवादीक केन्द्रीय सदस्य रोशन जनकपुरी, रामानन्द युवा क्लबक पुर्व अध्यक्ष त्रय जीवनाथ चौधरी, अवधेश पोखरेल, अशोक दत्त, नेपाल पत्रकार महासंघ धनुषाक अध्यक्ष रामअशिष यादव, पुस्तकक लेखक सुजीत कुमार झा, मिथिला नाट्य कला परिषदक अध्यक्ष सुनील मल्लिक, मैथिली विभागक प्रमुख परमेश्वर कापडि, पत्रकार श्यामसुन्दर शशी सहितक वक्तासभ बाजल छलथि।
 जनकपुर : मैथिलीक वरिष्ठ साहित्यकार अयोध्यानाथ चौधरीके विद्यापति पदकसँ सम्मानित कएल गेल अछि। रामानन्द युवा क्लवक वार्षिकोत्सव समारोहक अवसर पर हुनका सम्मान कएल गेल अछि। ओ समारोहमे चर्चित हास्य कलाकार रामनारायण ठाकुरके सरस्वती राजनारायण कला पुरस्कारसँ सम्मानित कएल गेल अछि। ओ दूनु पुरस्कारक राशी ११-११ हजार नगद आ प्रशस्तिपत्र रहल छल। दूनु गोटेके दोसल्ला सेहो ओढाओल गेल छल। (समदिया : सुजीत कुमार झा)
मधुबनी : अंधराठाढ़ी कर्णपुर केर प्रो. राधाकांत ठाकुर केँ संस्कृत काव्य संग्रह 'चल दुरवाणी' लेल बरख 2013क साहित्य अकादमी सम्मानसं सम्मानित करत। साहित्य अकादमीक निर्णायक मंडल नई दिल्ली एकर घोषणा केलक। राष्ट्रीय संस्कृत विद्यापीठ तिरुपतिमे राजिस्ट्रार आ एकेडमिक डीन केर पद पर कार्यरत श्री ठाकुर दर्जनोँ साहित्यिक कृतियोंक सृजन केने छथि। संस्कृत केँ विश्वक सबसं मधुर भाषा बतौनिहार श्री ठाकुर 'चल दुरवाणी' काव्य संग्रहमे श्लोकक माध्यमे मोबाइलक मनुख्खक जिनगीमे बढ़ैत सकारात्मक प्रभाव, समाजमे ओकर पहुंच केँ कलात्मक रुपमे प्रस्तुत कऽ साहित्यि केँ एकटा नव ऊंचाई देबामे सफल रहला। कामेश्वर सिंह संस्कृत विश्वविद्यालय, दरभंगासं शिक्षा ग्रहण करनिहार श्री ठाकुर केर साहित्यिक कृतिमे ग्रामीण संस्कृतिक अद्भुत झलक देखाइत अछि, यैह हुनका आनसं अलग करैत अछि। देवनाथ ठाकुरक सुपुत्र श्री ठाकुर केर एहि उपलब्धि साहित्य प्रेमी इ मिथिलावासी खुश छथि।
 पटना : राज्य सरकार बरौनी आ कांटी थर्मल पावर लेल बेसी कोयलाक मांग केलक अछि। ऊर्जा मंत्री बिजेंद्र प्रसाद यादव एहि संबंधमे केंद्रीय कोयला मंत्री श्रीप्रकाश जायसवाल आ योजना आयोगसं गप्प केलन्हि। मंत्रीक कहब छल जे पहिले बरौनी आ कांटी केँ मिला कऽ अधिकतम 100 मेगावाट बिजलीक उत्पादन भऽ रहल छल। दूनु यूनिटसं बेसी बिजली उत्पादन करबाक लेल एकरा आधुनिक कएल गेल। काज पूरा होएबाक बाद एतय 440 मेगावाट बिजलीक उत्पादन होएत। एहि लेल बेसी कोयलाक जरूरत होएत। कांटी केर एक यूनिटसं 110 मेगावाट बिजलीक उत्पादन शुरू भऽ गेल अछि। एतय जल्दिये दोसरो यूनिट शुरू होएत। अगिल तीन मासमे बरौनी यूनिट केर मरम्मतक काज सेहो पूरा भऽ जाएत आ 220 मेगावाट बिजलीक उत्पादन होमय लागत। ऐनामे आब बेसी कोयलेक जरूरत होएत। केंद्र सरकार केँ लगातार एकरा लऽ चिट्ठी पठाएल जा रहल अछि, ताकि सभ यूनिटकेँ शुरू होएबा पर कोयलाक समस्या नहि हो, यूनिट बंद होएबाक संकट नहि हो।
 नई दिल्ली : साहित्य अकादेमी 2013 केर पुरस्कारक घोषणा आइ कऽ देल गेल। साहित्य अकादमी मैथिलीक पुरस्कार 2013 सुरेश्वर झाकेँ संघर्ष आ सेहन्ता (संस्मरण) लेल भेटल जेकर जूरी छलथि देवेन्द्र झा, योगानंद झा आ रुपनारायण चौधरी।
 मैथिलीक युवा पुरस्कार 2013 दिलीप कुमार झा लूटन के कविता संग्रह 'अकुरा रहल संघर्ष' लेल भेटल जेकर जूरी छलथि, देवकांत झा, सत्यानंद पाठक आ ताराकांत झा।
 ओतहि मैथिलीक बाल साहित्य पुरस्कार 2013 धीरेँद्र कुमार झाकेँ भेटल, हमरा बीच विज्ञानक लेल जेकर जूरी छलथि अमरनाथ चौधरी, भुवनेश्वर प्रसाद गुरमैता आ सुरेश्वर झा।
 विस्तृत समाद जल्दिये पढ़ब मिथिला प्राइम पर!
 मैथिलीक युवा पुरस्कार 2013 दिलीप कुमार झा लूटन के कविता संग्रह 'अकुरा रहल संघर्ष' लेल भेटल जेकर जूरी छलथि, देवकांत झा, सत्यानंद पाठक आ ताराकांत झा।
 ओतहि मैथिलीक बाल साहित्य पुरस्कार 2013 धीरेँद्र कुमार झाकेँ भेटल, हमरा बीच विज्ञानक लेल जेकर जूरी छलथि अमरनाथ चौधरी, भुवनेश्वर प्रसाद गुरमैता आ सुरेश्वर झा।
 विस्तृत समाद जल्दिये पढ़ब मिथिला प्राइम पर!
 Powered by Blogger. 